Karina Sørensen (DF), 2003-01-09:
Da ordføreren på området ikke kan være til stede, skal jeg hermed læse Dansk Folkepartis ordførertale op.
Alt for mange unge finder ikke deres rigtige plads i uddannelsessystemet før langt henne i et skoleforløb, og det vil denne nye lov forhåbentlig råde bod på.
Med lovforslagene mener Dansk Folkeparti, at der er taget højde for alle aspekter i uddannelsessystemet, og jeg vil senere i talen komme ind på nogle detaljer, som Dansk Folkeparti anser for at være yderst vigtige og relevante, for at unge mennesker kan få et givtigt uddannelsesforløb og være motiverede for at beslutte sig til, hvad de vil senere hen i livet.
De, der har haft børn i uddannelsesforløbet og stadig har, ved, hvor vigtigt det er, at vejlederrollen bliver fyldt ud på den mest optimale måde.
Derfor mener vi, at det er helt rigtigt med en intensiveret indsatsvejledning fra 6. klasse sammen med elevernes uddannelsesbog.
Rådet for Uddannelses- og Erhvervsvejledning har udgivet en rapport om den centrale og regionale samordning af vejledningsindsatsen, og det er en længe ønsket rapport.
Det er også denne rapport, der er basis for lovforslaget
Nu skal det ikke lyde, som om Dansk Folkeparti har adopteret dette slogan, men vi mener, at alle i Danmark har krav på ikke alene at få bedre uddannelse, men en god uddannelse og derved også en styrkelse af vejledningen for at kunne blive pejlet frem til de uddannelser, som ikke alene matcher ens forventninger, men også er realistiske, så de unge undgår uddannelser, der måske ikke er velegnede til de krav, de stiller til sig selv, og derfor falder de fra, fordi de ikke magter det. Med lovforslagene mener Dansk Folkeparti, at der lige netop er taget højde for dette, ved at man vil gøre mere ud af at give en individuel vejledning, så de unge mennesker kan få et realistisk billede af deres egne muligheder i forhold til egen situation og uddannelsesforløbet. Ligeledes er der i lovforslagene, efter at man i høringssvarene har gjort opmærksom på forskellige divergenser i forhold til interessenternes ønsker, imødekommet en del forslag fra høringssvarene.
Atter en gang vil Dansk Folkeparti pointere, at det er meget vigtigt, at lovforslag rettidigt kommer ud til de forskellige interessenter, så man har mulighed for at få indblik i de mangler, et høringssvar kan påpege, men så sandelig også de positive tilkendegivelser, der kan være i et høringssvar.
Blot for at nævne en enkelt ting, hvor det er vigtigt, at både interessenter og ministeriet lytter til hinanden, så der ikke opstår misforståelser, er en virtuel, national vejledningsportal på internettet, hvor det i nogle af høringssvarene er blevet bemærket, at den virtuelle vejledning ikke må stå alene.
Det må aldrig være intentionen.
Tværtimod skal det være en ekstra service for de unge mennesker, så de kan gå ind på nettet og vejledningsportalen, uanset hvor de bor i landet, og få den samme vejledningsservice på det samme niveau.
Det er ikke alle unge, der har behov for en massiv vejledning.
Nogle ved allerede fra en tidlig alder, hvad de vil senere hen i livet, og hvad de vil beskæftige sig med.
Men den gruppe, der er tvivlende, skal have mulighed for en personlig vejledning.
Den gruppe, som er endnu mere på bar bund med hensyn til, hvad den kunne forvente af et uddannelsesforløb,
skal også have en personlig vejledning.
Derfor er dette en ideel måde at tilgodese både de stærke og de svage, der skal i uddannelse, på.
En gruppe, man ikke har beskæftiget sig meget med i vejledningssystemet, er unge med særlige behov.
Det har man også taget højde for i lovforslagene.
Nu bliver der taget højde for, at det ikke er alle kommuner, der har en veldefineret kuratorfunktion, og derfor har mange unge, der har særlige behov, været en risikogruppe, der er blevet overset.
Det, at man nu reducerer ca. 26 vejledningsordninger til én vejledningsordning, gør, at der kommer en meget bedre helhedstænkning og koordinering ind i vejledningsindsatsen.
Kommunerne skal etablere ca. 50 kommunale forvaltningsenheder, der skal have betegnelsen Ungdommens Uddannelsesvejledning.
Den kritik, der har været rejst af, at der skal oprettes nye uddannelsessteder, er ikke korrekt.
Ligeledes skal der etableres et landscenter, som varetager de videregående uddannelser.
Vejledningssamarbejdet med skolerne skal være tæt, og det vil være op til klasselæreren, at det er den samme vejleder, der kommer for at vejlede unge mennesker.
Derudover er det en strålende idé, at man laver en decideret vejlederuddannelse, som svarer til 6 måneders heltidsundervisning.
Det er en længe tiltrængt forbedring af hele området, så man ikke alene får en ensartet uddannelse af alle vejledere over hele landet, men også får personer, som har indblik i og kendskab til de forskellige uddannelser.
Der vil selvfølgelig stadig være behov for undervisningsforløb, som kan være sektorspecifikke, men det vil der i overensstemmelse med uddannelsen blive taget højde for.
Man bruger i dag ca. 1 mia. kr. om året på at vejlede unge mennesker, og det er alt for meget.
Det ville ikke være for mange penge, hvis man fik valuta for den milliard, men som vejledningssystemet har fungeret i forhold til det astronomiske beløb, der er blevet givet til det, må man sige, at det ikke just har været det mest optimale.
Derfor vil forslaget heller ikke indebære besparelser.
Det er ikke et besparelsesforslag, og det kan ikke pointeres kraftigt nok.
De kritikere, der har været fremme med, at det er et besparelsesforslag, bør læse teksten igennem en ekstra gang.
Der er tale om en omprioritering inden for rammen, og der bliver tværtimod en manko på 4 mio. kr., som staten skal finansiere.
Ligeledes vil der fra statens side blive brugt 27 mio. kr. mere fra år 2008.
Med hensyn til beslutningsforslag nr. B 3 fremsat af Socialdemokraterne mener Dansk Folkeparti, at det er et godt forslag, men regeringen har jo netop opfyldt Socialdemokraternes beslutningsforslag ved, at der etableres en grundlæggende vejlederuddannelse, at der etableres en ny landsdækkende vejledning for de videregående uddannelser, at der skal ydes en særlig indsats over for de svage og udsatte unge, at man skal forebygge frafald og lette overgangen mellem ungdomsuddannelserne, at ungdomsvejledningen skal koordineres bedre, og at der tilbydes vejledning til de unge indtil det fyldte 25. år.
Alt det er der taget højde for nu i lovforslagene nr. L 104 og nr. L 105.
Derfor må Dansk Folkeparti bedrøve Socialdemokraterne med, at vi desværre ikke kan stemme for beslutningsforslaget.
Til gengæld må man sige, at de lovforslag, som undervisningsministeren er fremkommet med, er mere udarbejdede, og der er taget højde for alle eventualiteter og aspekter i dem.
Derfor vil Dansk Folkeparti stemme for lovforslagene nr. L 104 og nr. L 105 og ikke for beslutningsforslag nr. B 3 fremsat af Socialdemokraterne.